Ouers, seun op spog-gholflandgoed vermoorLees ook: Niemand nog vas vir Stellenbosch-gesinsmoord Die De Zalze-gholflandgoed. Foto: Facebook ŉ Ouerpaar en hul seun is Dinsdagoggend in hul huis in die spog-gholflandgoed De Zalze buite Stellenbosch in die Wes-Kaap vermoor. Lt.kol. Andrè Traut, woordvoerder van die polisie, het gesê die 55-jarige pa, 54-jarige ma en 22-jarige seun is aangeval en vermoor. Volgens Traut is die ouerpaar se ander twee kinders, ŉ 16-jarige dogter en 20-jarige seun, tydens die aanval beseer en is hulle na ŉ nabygeleë hospitaal geneem vir verdere behandeling. Traut het gesê die polisie ondersoek ŉ saak van moord en dat niemand nog in hegtenis geneem is in verband met die voorval nie. “Ons is nie in ‘n posisie om te spekuleer oor die motief vir die aanval op die gesin nie en sal moet staatmaak op die uitkoms van ons ondersoek om meer lig te werp op die omstandighede rakende die saak,” het hy gesê. Geen verdere besonderhede is bekend gemaak nie.